Løgtingið

|  |  |
| --- | --- |
| Dagfesting: | - |
| Mál nr.: | - |
| Málsviðgjørt: | - |

**Løgtingsmál nr. xx/2018: Uppskot til broyting í løgtingslóg um kærunevnd í lendismálum**

**Uppskot til**

**Løgtingslóg um broyting í løgtingslóg um kærunevnd í lendismálum**

(nevndarvíðkan og navnabroyting)

§ 1

Í løgtingslóg nr.110 frá 13. desember 2006 um kærunevnd í lendismálum, sum seinast broytt við løgtingslóg nr. 49 frá 17. mai 2011, verða gjørdar hesar broytingar:

1. Heitið á løgtingslógini verður orðað soleiðis:

**“Løgtingslóg um kærunevnd í náttúru-, umhvørvis- og lendismálum”**

1. § 1, stk. 1, verður orðað soleiðis:

“**§ 1**. Landsstýrismaðurin setur kærunevnd í lendismálum við fimm nevndarlimum. Formaðurin skal vera løgfrøðingur, hinir fýra skulu vera ávikavist náttúrukønur, umhvørviskønur, byggikønur og landmálarakønur. Fyri formannin og hinar nevndarlimirnar verða valdir tiltakslimir við samsvarandi sakkunnleika. Starvstíðin hjá nevndarlimum og tiltakslimum er 4 ár. Nevndarlimur verður sitandi, til nýggjur limur er valdur.“

§ 2

Landsstýrismaðurin ásetur í kunngerð, nær ið henda løgtingslógin kemur í gildi.

**Kapittul 1. Almennar viðmerkingar**

*Endamál og orsøk*

Endamálið við broytingaruppskotinum er at flyta kærumyndugleikan hjá landsstýrismanninum í Heilsu- og innlendismálum sambært náttúrumargfeldislógini, náttúrufriðingarlógini, umhvørvisverndarlógini og havumhvørvisverndarlógini til Kærunevndina í lendismálum. Í tí sambandi verður Kærunevndin í lendismálum víðkað við tveimum limum og skiftir navn til Kærunevndin í náttúru-, umhvørvis- og lendismálum.

Orsøkin til broytingaruppskotið er, at tað verður mett at vera skynsamt at savna kærumálsviðgerðina eftir teimum omanfyri nevndu lógunum hjá eini kærunevnd, so at arbeiðsorkan í stjórnarráðnum kann verða brúkt betur. Mett verður somuleiðis, at málini fáa skjótari og betri viðgerð í eini kærunevnd, sum er samansett av fólki, sum umframt løgfrøðiligt innlit hava náttúru- og umhvørvisførleika.

Fyri Heilsu- og innlendismálaráðið hevur broytingin við sær, at størri arbeiðsorka verður til at taka sær av øðrum uppgávum í stjórnarráðnum. Tá ið kærumálsviðgerðin eftir teimum omanfyri nevndu lógunum, sum í dag partur av arbeiðinum hjá Deildini fyri kommunu- og náttúrumál, verður løgd til Føroya kærustovn, kann Deildin fyri kommunu- og náttúrumál í staðin brúka hesa orkuna til onnur náttúru- og umhvørvismál.

*Stuttur samandráttur*

Broytingaruppskotið ber hesar broytingar í sær:

* Kærunevndin í lendismálum verður víðkað við tveimum limum, sum skulu vera ávikavist náttúru- og umhvørviskønir.
* Heitið á løgtingslóg um kærunevnd í lendismálum verður broytt til løgtingslóg um kærunevnd í náttúru-, umhvørvis- og lendismálum.

*Ummæli*

Uppskotið hevur verið til ummælis hjá ...

**Kapittul 2. Avleiðingar av uppskotinum**

Uppskotið fær bæði fíggjarligar og umsitingarligar avleiðingar fyri landsmyndugleikar.

Við broytingaruppskotinum verður Kærunevndin í lendismálum víðkað við tveimum limum, sum skulu vera ávikavist náttúru- og umhvørviskønir. Nevndin skiftir í hesum sambandi navn og fer at eita Kærunevndin í náttúru-, umhvørvis- og lendismálum.

Kærunevndin í lendismálum hevur higartil viðgjørt kærur um avgerðir hjá kommunum sambært býarskipanarlógini ella byggisamtykt, avgerðir hjá Umhvørvisstovuni sambært tinglýsingarlógini og løgtingslóg um matrikulering og sundurbýti, avgerðir hjá kommunum sambært 1881-lógini um ognartøku, avgerðir sambært lóg um eigaraíbúðir og avgerðir sambært lóg um bygging. Árini 2015 til 2017 hevur nevndin havt í miðal 16 kærur til viðgerðar um árið.

Í framtíðini skulu eisini avgerðir sambært náttúrumargfeldislógini, náttúrufriðingarlógini, umhvørvisverndarlógini og havumhvørvisverndarlógini kunna kærast til ta víðkaðu kærunevndina. Mett verður, at kærunevndin í fyrstu syftu fær í mesta lagi 10 kærur til viðgerðar um árið sambært hesum lógunum.

Samsvarandi tí øktu arbeiðsbyrðuni verður mælt til at hækka samsýningina til nevndarformannin úr kr. 2.500 upp í kr. 3.500 um mánaðin og samsýningina til hinar nevndarlimirnar úr kr. 1.250 upp í kr. 1.750 um mánaðin. Við broytingini, sum skotin verður upp, hækka tær árligu nevndarsamsýningarnar úr tilsamans kr. 93.000 upp í kr. 147.000, t.e. ein árlig meirútreiðsla upp á kr. 54.000.

Broytingaruppskotið hevur eisini við sær, at Føroya kærustovni fer at tørva ein royndan løgfrøðing afturat at fyrireika náttúru- og umhvørviskærumál fyri Kærunevndina í náttúru-, umhvørvis- og lendismálum, og í tí sambandi verður mælt til at hækka játtanina til Føroya kærustovn kr. 660.000.

Broytingaruppskotið hevur við sær, at Deildin fyri kommunu- og náttúrumál fer at kunna brúka størri part av arbeiðsorkuni til onnur náttúru- og umhvørvismál.

Lógaruppskotið hevur ikki avleiðingar fyri umhvørvið, og eingir millumtjóðasáttmálar eru á økinum, sum heimastýrið hevur skyldu til at fylgja. Uppskotið hevur hvørki sosialar avleiðingar ella avleiðingar fyri kommunalar myndugleikar, ávís økir í landinum, samfelagsbólkar ella vinnuna.

|  |  |  |  |  |  |
| --- | --- | --- | --- | --- | --- |
|  | Fyri landið ella landsmyndug-leikar | Fyri kommunalar myndugleikar | Fyri pláss ella øki í landinum | Fyri ávísar samfelags-bólkar ella felagsskapir | Fyri vinnuna |
| Fíggjarligar ella búskaparligar avleiðingar | Ja | Nei | Nei | Nei | Nei |
| Umsitingarligar avleiðingar | Ja | Nei | Nei | Nei | Nei |
| Umhvørvisligar avleiðingar | Nei | Nei | Nei | Nei | Nei |
| Avleiðingar í mun til altjóða avtalur og reglur | Nei | Nei | Nei | Nei | Nei |
| Sosialar avleiðingar |  | | Nei | Nei |  |

**Kapittul 3. Serligar viðmerkingar**

**Til § 1**

*Til nr. 1*

Nevndin verður víðkað til eisini at fevna um onnur viðurskiftir enn lendismál og skiftir tí navn samsvarandi tí víðkaða evnisøkinum.

*Til nr. 2*

Broytingin í § 1 hevur við sær, at kærunevndin verður víðkað úr trimum upp í fimm nevndarlimir. Teir báðir nevndarlimirnir, sum koma afturat, skulu vera ávikavist náttúru- og umhvørviskønir. Førleikakrøvini skulu geva nevndini førleika at viðgera kærur eftir ávikavist náttúrumargfeldislógini, náttúrufriðingarlógini, umhvørvisverndarlógini og havumhvørvisverndarlógini.

**Til § 2**

Sambært ásetingini ásetur landsstýrismaðurin í kunngerð, nær ið løgtingslógin kemur í gildi. Løgtingslógin kemur ætlandi í gildi samstundis við løgtingslóg um fyrisiting av margfeldinum í náttúruni og løgtingslóg um broyting í løgtingslóg um náttúrufriðing.

Heilsu- og innlendismálaráðið, dagfesting.

**Sirið Stenberg**

landsstýrismaður

/ Turid Arge

**Yvirlit yvir fylgiskjøl:**

Fylgiskjal 1: Javntekstur